Комисија за спровођење јавних конкурса за доделу средстава за финансирање/суфинансирање пројеката ОЦД која се баве заштитом животињаса подручја ГО Лазаревац , на основу Решења о образовању комисије I-01 Број:323-2/2020 од 23.10.2020. године, доноси

***У П У Т С Т В О***

***ЗА СПРОВОЂЕЊЕ ЈАВНОГ КОНКУРСА ЗА ФИНАНСИРАЊЕ/СУФИНАНСИРАЊЕ***

***ПРОЈЕКАТА ОРГАНИЗАЦИЈА ЦИВИЛНОГ ДРУШТВА КОЈА СЕ БАВЕ ЗАШТИТОМ ЖИВОТИЊА* *У ГО ЛАЗАРЕВАЦ У 2020. ГОДИНИ***

**1.** Овим упутством ближе се уређују услови, критеријуми, начин и поступак доделе средстава организацијама цивилног друштва са подручја ГО Лазаревац за финансирање/суфинансирање пројеката која се баве заштитом животињау ГО Лазаревац, који се финансирају из буџета градске општине Лазаревац - Одлука о буџету Градске општине Лазаревац за 2020. годину ("Сл. лист града Београда", бр. 134/2019) - односно из бесповратних финансијских средстава из буџета Градске општине Лазаревац .Висина средстава предвиђених за финансирање/суфинансирање пројеката из области зоохигијене - заштите животиња у 2020. Години износи 260.000,00 динара (словима : двеста шездесет хиљада динара) и опредењена су чланом 5.Одлуке о буџету ГО Лазаревац за 2020. годину ,раздео 1 ГО Лазаревац – Председник ГО и Веће, Програм – 1102 – Комуналне делатности, Пројекат – 1001 – Ухвати – стерилиши – врати,задржи или удоми, Извор финансирања 01, Функција 660 – послови становања и заједнице некласификовани на другом месту, економска класификација 481941 – дотације осталим удружењима грађана, позиција финансијског плана – 400542.

**2.** Додела средстава организацијама цивилног друштва за пројекте врши се путем јавног конкурса.

**3.** Услови и критеријуми за доделу средстава удружењима путем јавног конкурса су:

3.1. Право учешћа на јавном конкурсу имају све организације цивилног друштва регистроване у Агенцији за привредне регистре у сагласности са Законом о удружењима („Службени гласник РС”, бр. 51/09 и 99/11 – др. закони) чије седиште је на подручју Градске општине Лазаревац и која, сагласно одредбама свог оснивачког акта и статута обављају активности из области заштите животиња (у даљем тексту: удружење).

3.2. Удружење на јавном конкурсу може да конкурише за укупно утврђену вредност пројекта или за недостајући део средстава.

3.3. Ако конкурише за недостајући део средстава, обавезно доставља изјаву о томе од кога су и у ком износу обезбеђена преостала средства.

3.4. Удружења могу конкурисати са пројектима чија најмања вредност износи 50.000,00 динара, а највиша вредност износи 300.000,00 динара.

3.5. Удружење може да учествује на јавном конкурсу са једним пројектом.

3.6. На јавни конкурс подносе се пројекти из области заштите животиња који се односе на:

**- спречавање узрока појаве напуштених паса, контрола напуштених паса на јавним површинама, адекватно реаговање у ургентним ситуацијама са циљем збрињавања агресивних**

3.7. На јавни конкурс подносе се краткорочни пројекти који се у целини реализују најкасније до 15. децембра 2020. године.

**4.** Критеријуми за вредновање пројеката су:

**Р. Бр.** ***КРИТЕРИЈУМ*** **Број бодова**

4.1. Квалитет пројекта (изводљивост, дужина трајања, величина циљне групе –

број корисника пројекта, могућност развијања пројекта и његова одрживост,

оригиналност, актуелност теме, оправданост и др) 0-30

4.2. Циљеви који се постижу (обим задовољавања јавног интереса, степен

унапређења стања у области везаној за заштиту животиња са подручја ГО

Лазарервац и др) 0-30

4.3. Оправданост буџета пројекта, као и суфинансирање пројекта из других

извора у случају недостајућег дела средстава за финансирање пројекта 0-20

4.4. Квалитет досадашње сарадње са Градском општином Лазаревац у

реализацији пројеката (законитост и ефикасност коришћења средстава

и одрживост ранијих пројеката: ако су раније коришћена средства да ли су

испуњене уговорне обавезе) 0-20

Сваки критеријум одређен је бројем поена, у распону од минималног до максималног броја који зависи од оцене ближих мерила/елемената, тако да максималан збир поена износи 100.

Пројекат који је вреднован са мање од 50 поена неће бити предмет избора за доделу средстава.

**5.** Начин и поступак доделе средстава удружењима путем јавног конкурса је:

5.1. Јавни конкурс за финансирање/суфинансирање пројеката удружењима која се баве заштитом животиња у ГО Лазаревац у 2020. години објављује и спроводи Комисија за спровођење јавних конкурса за доделу средстава за финансирање/суфинансирање пројеката ОЦД која се баве заштитом животињаса подручја ГО Лазаревац и садржи:

- област од јавног интереса која се подстиче;

- ко може бити учесник у јавном конкурсу;

- начин пријављивања на конкурс и рок за подношење пројеката;

- обавезну документацију која се подноси за учешће на конкурсу;

- обим средстава која се додељују;

- трајање пројекта и крајњи рок реализације пројекта;

- критеријуме за вредновање и рангирање пријављених пројеката;

- рок за доношење одлуке о избору пројеката;

- начин објављивања одлуке о избору пројеката;

- право приговора.

5.2. Пријава на јавни конкурс доставља се на прописаном обрасцу пријаве.

Образац пријаве садржи податке о подносиоцу пројекта, основне податке о пројекту и потребним финансијским средствима за његову реализацију.

Уз образац пријаве подноси се пратећа документација и то:

– потписана и оверена изјава о висини учешћа сопствених средстава, односно висини учешћа других субјеката у реализацији пројекта;

– друга документа која удружење сматра одговарајућим за предложени пројекат (на пример: писма препоруке и писма подршке ако постоје, биографије координатора пројеката и кључних лица укључених у рад на пројекту).

У јавном конкурсу може да буде утврђена и друга потребна или пожељна документација која се подноси.

Ако подносилац пријаве не поднесе конкурсом утврђену документацију пријава ће бити одбачена.

Пријава се подноси Комисија за спровођење јавних конкурса за доделу средстава за финансирање/суфинансирање пројеката ОЦД која се баве заштитом животињаса подручја ГО Лазаревац, Карађорђева 42, у року одређеном у јавном конкурсу, а који не може бити краћи од 15 дана од дана објављивања јавног конкурса.

Пријаве се морају предати на пријавном формулару који се заједно са овим Упутством може преузети на званичној интернет страни ГО Лазаревац ([www.lazarevac.rs](http://www.lazarevac.rs)), у канцеларији 58. на II спрату, Карађорђева бр. 42, или захтевом на е-mail dilic@lazarevac.rs.

У пријави треба да стоји прецизно и сажето објашњен начин реализације циљева пројекта, план и динамика активности, као и очекиване краткорочне и дугорочне ефекте на опште и посебне циљеве.

Коверат треба да садржи пријавни формулар (1 оригинал) са пратећом документацијом.

Пријава са пратећом документацијом се подноси посредством курира или лично (искључиво на Писарници градске општине Лазаревац, Карађорђева бр. 42, где ће подносилац пријаве добити доказ о пријему) или препоручено поштом са повратницом.

У оба случаја, у запечаћеној коверти на којој мора да пише:

**На предњој страни:**

- Градска општина Лазаревац

-Комисија за спровођење јавних конкурса за доделу средстава за финансирање/суфинансирање пројеката ОЦД која се баве заштитом животињаса подручја ГО Лазаревац

- Карађорђева бр. 42, Лазаревац

- ПРИЈАВА НА ЈАВНИ КОНКУРС

- НЕ ОТВАРАТИ

**На задњој страни:**

- Назив и адреса подносиоца пријаве.

Пријаве послате на други начин (нпр. факсом или е-mailom) или достављене на друге адресе, неће се разматрати.

Све додатне информације се могу добити у Градској општини Лазаревац, Канцеларија 58. или позивом на телефонски број 011/8123-287 од 10,00 до 12,00 сати. Контакт особа: Данијела Илић.

5.3. Комисија за спровођење јавних конкурса за доделу средстава за финансирање/суфинансирање пројеката ОЦД која се баве заштитом животињаса подручја ГО Лазаревац има задатак да:

* припреми конкурсну документацију: Упутство, текст Јавног позива и образац пријаве и образац извештаја, а у складу са Уредбом о средствима за подстицање програма или недостајућег дела средстава за финансирање програма од јавног интереса које реализују удружења („Службени гласник РС”, број 16/2018) у року од десет дана од дана доношења Решења о образовању комисије;
* огласи јавни конкурс на званичној интернет страни ГО Лазаревац ([www.lazarevac.rs](http://www.lazarevac.rs));
* испита благовременост и уредност поднетих пријава и одбаци све пријаве које нису благовремене и уредне;
* прегледа, оцени и рангира све пројекте пријављене на јавни конкурс о чему сачињава записник;
* процени висину потребних средстава за реализацију појединачних пројеката, а у складу са планираним активностима и буџетом пројекта;
* утврди листу вредновања и рангирања пријављених пројеката на основу критеријума за вредновање, у року одређеном у јавном конкурсу који не може бити дужи од 60 дана од дана истека рока за подношење пријава;
* објави листу вредновања и рангирања на званичној интернет страни ГО Лазаревац ([www.lazarevac.rs](http://www.lazarevac.rs)). Учесници конкурса имају право увида у поднете пријаве у року од три радна дана од дана њеног објављивања и право приговора у року од осам дана од дана њеног објављивања;
* у случају поднетог приговора размотри приговор и предложи Председнику ГО одлуку о приговору, која мора бити образложена, у року од 10 дана од дана пријема приговора и
* утврди и достави Председнику ГО Предлог одлуке о избору пројеката у року од 20 дана од дана истека рока за подношење приговора.

Додела средстава врши се према редоследу у листи рангирања, а до висине укупно обезбеђених средстава за спровођење јавног конкурса.

**6.** Одлука о избору пројеката доноси се најкасније у року од 90 дана од дана закључења јавног позива.

Одлуку о избору пројеката доноси Председник ГО на основу предлога одлуке о избору пројеката Комисије.

Наведена одлука ће бити објављена на званичној интернет страни ГО Лазаревац ([www.lazarevac.rs](http://www.lazarevac.rs)) и достављена сваком учеснику конкурса.

**7.** На основу Одлуке о избору пројеката Председник Градске општине Лазаревац закључује уговор са удружењима којима су додељена средства, који је основ за праћење реализације финансираног пројекта.

Уговором се регулише следеће:

– предмет уговора

– назив пројекта који се финансира у оквиру јавног конкурса;

– висина средстава за реализацију пројекта која обезеђује ГО Лазаревац и утврђује динамика обезбеђења и исплате средстава;

– крајњи рок за реализацију пројекта, а који је у складу са јавним конкурсом;

– инструменте обезбеђења за случај ненаменског трошења средстава обезбеђених за реализацију пројекта;

– обавезе удружења у погледу: обавештавања о динамици реализације и пружања доказа о наменском трошењу средстава, мониторинг посете представника Савета, достављања извештаја на прописаном обрасцу и др;

– друга питања која су од значаја за реализацију изабраног пројекта удружења.

Корисник средстава дужан је да пре склапања уговора надлежном органу достави изјаву да средства за реализацију одобреног програма нису на други начин већ обезбеђена, као и изјаву о непостојању сукоба интереса и интерни акт о антикорупцијској политици.

Средства која се одобре за реализацију пројекта јесу наменска средства и могу да се користе искључиво за реализацију конкретног пројекта. Све активности се морају спровести на територији градске општине Лазаревац.

Корисник средстава је дужан да надлежном органу, у сваком моменту, омогући контролу реализације пројекта и увид у сву потребну документацију.

**8.** Ово упутство ступа на снагу наредног дана од дана објављиваља на званичној интернет страни ГО Лазаревац.

Комисија за спровођење јавних конкурса за доделу средстава за финансирање/суфинансирање пројеката ОЦД са подручја ГО Лазаревац која се баве заштитом животиња

***I–01 БРОЈ: 06-205.1/2020 ОД 28.10.2020. ГОДИНЕ***

***ПРЕДСЕДНИК***

***ГРАДСКЕ ОПШТИНЕ ЛАЗАРЕВАЦ***

Бојан Стевић